Document ID: /fineweb-2-swissfilter-quality_10-filterrobots/filtered/02819.jsonl.gz/98

Dvojica navijača Hajduka osumnjičena za palež stolica na stadionu Rujevica, otkrivena su i prijavljena. Materijalnu štetu u policiji su procijenili na čak 60 tisuća eura.
Protiv dvojice navijača Hajduka koji su čak četiri mjeseca nakon susreta otkriveni i privedeni podignute su kaznene prijave i prijete im ozbiljne sankcije, pa tako i moguće duže zatvorske kazne. U najgorem scenariju za kaznena djela za koja su prijavljeni prijeti im i po nekoliko godina zatvora, tvrdi Slobodna Dalmacija.
Evo što su priopćili iz PU primorsko-goranske:
”Dovršenim kriminalističkim istraživanjem policijskih službenika Službe općeg kriminaliteta PU primorsko-goranske kazneno su prijavljena dva hrvatska državljana, starosti 28 i 29 godina, zbog sumnje u počinjenje nekoliko kaznenih djela.
Naime, policija ih sumnjiči da su 24. svibnja ove godine na nogometnom stadionu na Rujevici u Rijeci, tijekom odigravanja utakmice palili baklje i izazvali požar te oštetili sjedalice i druge dijelove na tribinama.
Istraživanjem je utvrđeno da je inicirajući protupravne radnje, 28-godišnjak poticao i ostale navijače pa je 29-godišnjak u vatru dodavao navijačke rekvizite i sjedalice.
Protupravnim radnjama doveli su do uništenja imovine većeg opsega i tako riječku pravnu osobu materijalno oštetili za najmanje 60.000 eura.
Osumnjičenog 28-godišnjaka policijski službenici su predali pritvorskom nadzorniku zbog osnovane sumnje u počinjenje kaznenog djela dovođenje u opasnost života i imovine opće opasnom radnjom ili sredstvom, dok su 29-godišnjaka, kao i spomenutog 28-godišnjaka, zbog kaznenih djela izazivanja nereda i oštećenja tuđe stvari te je kaznena prijava dostavljena nadležnom državnom odvjetništvu.
Kriminalističko istraživanje se nastavlja.”
BKFC 50 iz Denvera ekskluzivno gledajte 23. rujna na streaming platformi Voyo
Izvor: net.hr
Dio Vijesti.TV medije.